
Családi (v)iszonyok A családon belüli erőszak önálló büntetőjogi tényállásának dilemmái

2012. szeptember 17-én Magyarország Országgyűlése döntött: egyetértenek azzal a népi kezdeményezéssel, amely önálló büntetőjogi törvényi tényállást adna a családon belüli erőszaknak. De vajon ténylegesen egy külön törvényi tényállás a kulcsa egy világszerte jelentős probléma itthoni mérséklésének? Erre keresem a választ.
Dolgozatomban a családon belüli erőszak problematikájának történeti és tartalmi összefoglalása után elsőként a téma szempontjából jelentős nemzetközi egyezményeket, majd a közösségi jogalkotás instrumentumait vizsgálom. Ezen dokumentumok mely elemeit, javaslatait kellene a magyar szabályozásnak még inkább előtérbe helyeznie?
A téma kutatását az egyes országok „Hogyan”-jaival folytatom: Miként és milyen eredménnyel igyekeznek visszaszorítani a családon belüli erőszak terjedését határaikon belül a külföldi országok? Vajon Spanyolországban és Svédországban mit mutattak az eredményességi mutatók a családon belüli erőszak sui generis bűncselekményként való bevezetése után? És ezek az eredmények milyenek azon országok eredményeihez képest, ahol más szabályozási modellt követnek?
Javaslataim előtt elemzem az eddigi hazai szabályozást is. A hangsúlyt a családon belüli erőszak szempontjából releváns büntetőjogi tényállások vizsgálatára helyezem, összevetve azokat a 2013. július 1-jén hatályba lépő Büntető Törvénykönyv rendelkezéseivel.
A kapott eredményeket összevetve indoklom a dolgozat elején feltett kérdésre adott válaszomat: Véleményem szerint az önálló büntetőjogi törvényi tényállás önmagában nem megoldása a családon belüli erőszak visszaszorításának, ennél komplexebb szabályozásra van szükség. Dolgozatom zárásaként de lege ferenda javaslat formájában ismertetem az általam eredményesnek vélt ötleteket.



